Document ID: 32006R0937

KOMISIJAS REGULA (EK) Nr. 937/2006
(2006. gada 23. jūnijs)
par Kopienas tarifa kvotas atvēršanu un pārvaldīšanu Amerikas Savienoto Valstu izcelsmes kukurūzas lipeklim
EIROPAS KOPIENU KOMISIJA,
ņemot vērā Eiropas Kopienas dibināšanas līgumu,
ņemot vērā Padomes 2003. gada 29. septembra Regulu (EK) Nr. 1784/2003 par labības tirgus kopīgo organizāciju (1), un jo īpaši tās 12. panta 1. punktu,
tā kā:
(1)
Saskaņā ar nolīgumu vēstuļu apmaiņas veidā, kurš apstiprināts ar Padomes Lēmumu 2006/333/EK (2), starp Eiropas Kopienu un Amerikas Savienotajām Valstīm atbilstīgi 1994. gada Vispārējās vienošanās par tarifiem un tirdzniecību (VVTT) XXIV panta 6. punktam un XXVIII pantam (3) Kopiena ir apņēmusies par katru kalendāro gadu ASV izcelsmes kukurūzas lipeklim, kas ietilpst tarifu un statistikas nomenklatūras un kopējā muitas tarifa KN apakšpozīcijā ex 2303 10 11, noteikt tarifa kvotu ar samazinātu nodokli salīdzinājumā ar parasto ārējo tarifu - procentuālo nodokli 16 % apmērā.
(2)
Lai nodrošinātu šīs tarifa kvotas pareizu pārvadīšanu, jāparedz iespēja uzņēmējiem izmantot tās sniegtās priekšrocības saskaņā ar noteikumiem, kuri izstrādāti Komisijas 1993. gada 2. jūlija Regulā (EEK) Nr. 2454/93, ar ko nosaka īstenošanas noteikumus Padomes Regulai (EEK) Nr. 2913/92 par Kopienas Muitas kodeksa izveidi (4), ļaujot šo kvotu izmantot hronoloģiskā secībā pēc datumiem, kad deklarācijas saņemtas muitā.
(3)
Produktu izcelsmi nosaka saskaņā ar Kopienā spēkā esošajiem noteikumiem. Lai pārbaudītu produktu izcelsmi, jāņem vērā kontroles pasākumi, ko ieviesušas Amerikas Savienoto Valstu kompetentās iestādes, un jāparedz, ka saskaņā ar Kopienas tiesību aktiem ievedumiem jāpievieno šo iestāžu izsniegtais izcelsmes sertifikāts.
(4)
Šajā regulā paredzētie pasākumi ir saskaņā ar Labības pārvaldības komitejas atzinumu,
IR PIEŅĒMUSI ŠO REGULU.
1. pants
Amerikas Savienoto Valstu izcelsmes kukurūzas lipekļa, kas ietilpst KN apakšpozīcijā ex 2303 10 11 (TARIC apakšpozīcija 10), ievedumiem katru kalendāro gadu, sākot no 2006. gada, piemēro procentuālo muitas nodokli 16 % - tarifa kvotas robežās, kura tīrsvarā ir 10 000 tonnas.
Šīs tarifa kvotas pārvaldīšanai noteikts kārtas numurs 09.0090.
2. pants
1. Tarifa kvotu, kas minēta 1. pantā, Komisija pārvalda saskaņā ar Regulas (EEK) Nr. 2454/93 308.a līdz 308.c pantu.
2. Tarifa kvotu, kas minēta 1. pantā, var izmantot, uzrādot izcelsmes sertifikātu, kuru izsniegušas Amerikas Savienoto Valstu kompetentās iestādes atbilstīgi Regulas (EEK) Nr. 2454/93 55. līdz 65. pantam. Šajā regulā minēto produktu izcelsmi nosaka saskaņā ar Kopienā spēkā esošajiem noteikumiem.
3. pants
Šī regula stājas spēkā trešajā dienā pēc tās publicēšanas Eiropas Savienības Oficiālajā Vēstnesī.
Šī regula uzliek saistības kopumā un ir tieši piemērojama visās dalībvalstīs.
Briselē, 2006. gada 23. jūnijā

Labels: 3
17
18